b"\n_START_ARTICLE_\nIdila\n_START_PARAGRAPH_\nIdila je literarni ali slikarski \xc5\xbeanr, ki prikazuje mirno in zadovoljno \xc5\xbeivljenje, navadno povezano z naravo ali stanjem v naravi, ki izra\xc5\xbea mir in ubranost. Beseda izvira iz stare gr\xc5\xa1\xc4\x8dine \xce\xb5\xe1\xbc\xb0\xce\xb4\xcf\x8d\xce\xbb\xce\xbb\xce\xb9\xce\xb1 (eid\xc3\xballia) in pomeni 'kratka pesem'. Pogosto se pojavlja v opoziciji z vojno in mestom, v 19. stoletjem pa se idila pojavi tudi v mestu. Predstavljala je nasprotje plemstvu in pomenila vrnitev k avtenti\xc4\x8dnemu, ne le k naravi.\n_START_SECTION_\nIdila v poeziji\n_START_PARAGRAPH_\nIdila je kot posebna literarna zvrst dolo\xc4\x8dena predvsem vsebinsko, tj. po motivih in temah. Njeno obmo\xc4\x8dje so prizori, podobe in ideje miroljubnega, naivno sre\xc4\x8dnega \xc5\xbeivljenja na pode\xc5\xbeelju, med pastirji, kmeti in va\xc5\xa1\xc4\x8dani, v\xc4\x8dasih tudi z \xc2\xbbmalimi ljudmi\xc2\xab\xc2\xa0ve\xc4\x8djih mest. Formalno so idile zelo raznovrstne. Po zunanjeritmi\xc4\x8dni obliki so lahko verzne ali prozne. Po notranji zgradbi nihajo med liriko in epiko, v\xc4\x8dasih se pribli\xc5\xbeajo dramatiki, vendar bolj v zunanji obliki dialoga kot v dejanski sestavi. Po kraju dogajanja se lahko imenuje pastirska (pastoralna, bukoli\xc4\x8dna), ribi\xc5\xa1ka, lovska in va\xc5\xa1ka. Podobno je tudi poimenovaje idil v prozni obliki._NEWLINE_Za\xc4\x8detnik idile je bil starogr\xc5\xa1ki pesnik Teokrit. Glavna tema njegove poezije je pode\xc5\xbeelsko \xc5\xbeivljenje sicilskih pastirjev, ljudi tesno povezanih z okoljem in naravo, ki so jo razumsko in \xc4\x8dustveno dojemali skozi vse leto. Teokritova bukolska poezija je mo\xc4\x8dno vplivala zlasti na italijansko, nem\xc5\xa1ko in francosko knji\xc5\xbeevnost v t. i. pastoralni poeziji, kar je le druga ozna\xc4\x8ditev za Teokritovo bukoliko. Njegovo poezijo so kasneje posnemali pesniki Katul, Vergil, William Wordsworth, lord Alfred Tennyson, Giacomo Leopardi, Johann Wolfgang von Goethe in drugi."